[{"text_idx": "#000001", "text": "Kas sina tead, kes on puidupurelased, toonesepad, paugujooksikud vo\u0303i po\u0303lluliivikad? Kui ei, siis vo\u0303iksid lugeda M. G. Leonardi esikteost \u201eMardikapoiss\u201c, mis seiklusliku su\u0308z\u030cee abil mitte ainult ei tutvusta mitmesuguseid mardikaid, vaid paneb sind ka neid armastma. Pseudonu\u0308u\u0308mi taha varjuv inglanna, kes kannab kodanikunime Maya Gabrielle, oli ise varem putukakartlik, kuid on nu\u0308u\u0308d ta\u0308nu oma debu\u0308u\u0308tteosele sest hirmust vabanenud ning kasvatab kodus mitut mardikast lemmikut. Raamatuski u\u0308tleb ta, et pole kohanemisvo\u0303imelisemat, ku\u0308tkestavamat ja eriilmelisemat liiki kui mardikalised."}, {"text_idx": "#000002", "text": "\u201eMardikapoisi\u201c peategelane on 13-aastane Darkus Cuttle, eraklik poiss, kellel pole o\u0303nnestunud koolis eriti so\u0303pru leida. Tema ema on surnud ja poiss elab loodusmuuseumis to\u0308o\u0308tava isa Bartholomew\u2019ga kahekesi. Kui siis u\u0308hel pa\u0308eval tema kohusetundlikkuse poolest tuntud isa salapa\u0308raselt kaduma la\u0308heb ning politsei asja edasise uurimise kalevi alla lu\u0308kkab, tuleb poisil endal saladuse ja\u0308lile jo\u0303uda. Isa vend, poisi onu Maximilian on samuti teadlane. Kui ta Egiptuse va\u0308ljakaevamistelt Londonisse naaseb, vo\u0303tab ta Darkuse enda juurde elama. Poiss klapib boheemliku onuga ha\u0308sti, eriti meeldib talle aga see, et onu arvab nagu temagi, et isa pole surnud ja tuleb lihtsalt u\u0308les leida."}, {"text_idx": "#000003", "text": "Uuest koolist leitud esimesed pa\u0308ris so\u0303brad Virginia ja Bertolt usuvad samuti Darkust ning on no\u0303us teda isaotsimisprojektis igati aitama. Kui poiss ta\u0308navalt veel ka intelligentse ninasarvikpo\u0303rnika leiab (o\u0303igem oleks ku\u0308ll o\u0308elda, et mardikas leiab poisi), on su\u0308ndinud uurimisru\u0308hm, kes tundub esmapilgul vo\u0303itmatuna. Paraku aga leidub ka neile va\u0308a\u0308riline vastane. Kurja teadlase rolli ta\u0308idab pururikas disainer Lucretia Cutter, kes on loodusmuuseumi mardikaliste saali peasponsor ning, nagu hiljem selgub, ka andunud putukakollektsiona\u0308a\u0308r. Siiski o\u0303nnestub lastel ja onu Maxil Darkuse isa leida ja vangistajate ku\u0308u\u0308sist pa\u0308a\u0308sta. Suureks abiks vo\u0303idu saavutamisel on ka naabermajast leitud putukad. Kuigi otsustavas lahingus o\u0303nnestub peakurjamil kaduda, olen kindel, et loo ja\u0308tk vaid kinnitab Darkuse so\u0303nu \u2013 kui meil ja\u0308tkub veidike visadust ja pu\u0308hendumist, oleme vo\u0303itmatud."}, {"text_idx": "#000004", "text": "\u201eMardikapoiss\u201c on va\u0308ga po\u0303nev teos. Kirjanik haagib nii noored kui ka pisut vanemad lugejad osavalt huvikonksu otsa ja hoiab neid seal kuni teose viimaste ridadeni. Selles on ootamatuid su\u0308z\u030ceepo\u0308o\u0308rdeid, vo\u0303luvaid karaktereid ja su\u0308dantsoojendavat huumorit. Lisaks kaasahaaravusele on aga raamat, kui uskuda autorit, ka loodusteaduslikult ta\u0308pne: teksti on korrigeerinud professionaalne putukauurija. Nende jaoks, kes end putukamaailma mo\u0303istetes va\u0308ga koduselt ei tunne, on autor lisanud raamatu lo\u0303ppu va\u0308ikese so\u0303nastiku entomoloogia po\u0303himo\u0303istetega, mis algab so\u0303naga Coleoptera ja lo\u0303peb va\u0308lisskeleti mo\u0303istete selgitustega."}, {"text_idx": "#000005", "text": "Siinkohal ei saa ma\u0308rkimata ja\u0308tta teose to\u0303lkija tublit to\u0308o\u0308d. To\u0303lkija Martiina Viil on vo\u0303tnud vaevaks kirjutada ma\u0308rkusi, mis lugejatel teksti mo\u0303istmist ho\u0303lbustavad. Nii na\u0308iteks on ta tekstis sisalduvaid teadlaste nimesid (nt Howard Carter) laiendanud va\u0308ikese tutvustusega. Enamik kommentaare on aga pu\u0308hendatud putukaliikidele, millel eesti keeles teaduslikku nimetust veel polegi. Martiina Viil on a\u0308ra toonud nii ladina- kui ka ingliskeelse nimetuse ja pu\u0308u\u0308dnud neile ise inglise keele po\u0303hjal maakeelset nimetust tuletada. Selline hea na\u0308ide su\u0308venenud ja lugejakeskset to\u0303lketo\u0308o\u0308st mo\u0303jub kiirustades ja u\u0308lejala tehtud to\u0303lgete taustal a\u0308a\u0308rmiselt nauditavalt."}, {"text_idx": "#000006", "text": "\u201eMardikapoiss\u201c (ingl k 2016) on esimene osa triloogiast. Raamatu lo\u0303puleheku\u0308lg lubab eesti lugejateni tuua ka ja\u0308rgmise osa \u201eMardikakuninganna\u201c (\u201eBeetle Queen\u201c, ingl k 2017). Loodetavasti ja\u0308tkub va\u0308ljaandjail visadust ja pu\u0308hendumist ning saame lugeda ka triloogia viimast osa \u201eMardikaso\u0303jad\u201c (\u201eBattle of the Beetles\u201c, 2018)."}]